Gular viðvaranir taka gildi eftir hádegi vegna austanstorms. Búast má við versnandi færð samhliða vondu verði. Margir eru enn á sumardekkjum og ástæða til að fara með gát.
Veðrið versnar eftir því sem líður á daginn og enn sem komið er eru flestar leiðir opnar. Samkvæmt upplýsingum frá Vegagerðinni rétt fyrir hádegi er engar lokanir í aðsigi að svo stöddu, en vetrarfærð er á nokkrum fjallvegum og éljagangur, eins og til að mynda Öxnadalsheiði, Fjarðarheiði og á Siglufjarðarvegi. Í morgun var Nesjavallaleið lokað vegna veðurs og aðstæðna. Á öðrum leiðum er hálka eða hálkublettir. Nokkrir bílar hafa lent út af vegi í krapanum, til að mynda á Hellisheiði og á Reynisfjalli. Engin slys hafa orðið á fólki og björgunarsveitir hafa ekki þurft að koma fólki til aðstoðar í morgun en eru í viðbragðsstöðu að sögn Davíðs Más Bjarnasonar, upplýsingafulltrúa Landsbjargar. Hann segir að margir séu enn á sumardekkjum og ekki búnir undir vetrartíðina sem virðist vera yfirvofandi.
Þeir sem hyggja á ferðalög á milli landshluta eru hvattir til að fylgjast vel með veðurspám og færð á vegum, sérstaklega þeir sem eru á farartækjum sem taka á sig vind eða þeir sem eru með vagna í eftirdragi.